Turvapaikanhakijat syyttävät asuntonsa heille luvannutta Juha Sipilää – HS: "Olisimme voineet mennä muualle"

Sipilän lupaus Kempeleen-kodin antamisesta turvapaikanhakijoiden käyttöön sai julkisuutta aina Irakissa asti. Lopulta julkisuus sai Sipilän syömään sanansa. Päivi Tuovinen

Don Lehtinen

Monet irakilaiset turvapaikanhakijat syyttävät pääministeri Juha Sipilää (kesk.) harhaanjohtavasta markkinoinnista lähi-idästä ja muualta saapuville turvapaikanhakijoille, kertoo Helsingin Sanomat

Sipilän lupaus antaa Kempeleen-kotinsa pakolaisten käyttöön esiteltiin viime syksynä Irakin televisiossa. Irakilaisturvapaikanhakijoiden mukaan se vaikutti siihen, että moni valitsi hakukohteekseen juuri Suomen.

Erään Bagdadista kotoisin olevan, päätöstään yhä odottavan nuoren miehen mukaan hän ajatteli Sipilän lupauksen takia, että Suomessa olisi turvapaikanhakijoille enemmän tilaa kuin esimerkiksi Saksassa.

–Me olisimme voineet mennä muualle. Nyt olemme jumissa täällä, mies kertoo Helsingin Sanomille.

Juha Sipilä ilmoitti viime vuoden syyskuussa Ylen ykkösaamussa antavansa Kempeleellä sijaitsevan merenrantatalonsa turvapaikanhakijoiden käyttöön.

− Haluan olla luomassa monikulttuurista Suomea, Sipilä sanoi tuolloin.

Tämän vuoden tammikuussa Sipilä kuitenkin ilmoitti, että liiallisen julkisuuden takia turvapaikanhakijat eivät sittenkään pääse Kempeleen-taloon.